แบงก์โน้ตส์
ผ่านไปโดยละม่อมงาน “BOT Feast and Fun 2555” ของ ธปท.ภายใต้คอนเซปต์เก๋ๆ ของ “แม่งาน” จิรเทพ เสนีวงศ์ ณ อยุธยา
27 ก.พ. 2555

เอาอยู่
ผ่านไปโดยละม่อมงาน “BOT Feast and Fun 2555” ของ ธปท.ภายใต้คอนเซปต์เก๋ๆ ของ “แม่งาน” จิรเทพ เสนีวงศ์ ณ อยุธยา ที่สามารถดูดผู้บริหาร ธปท.เข้าร่วมได้พร้อมเพรียง เริ่มตั้งแต่หัวเรือใหญ่ อย่าง ดร.ประสาร ไตรรัตน์วรกุล ผู้ว่าการ ธปท. ,สุชาดา กิระกุล รองผู้ว่าการ ด้านเสถียรภาพการเงิน ,เกิรก วณิกกุล รองผู้ว่าการ ด้านเสถียรภาพสถาบันการเงิน และผู้บริหารอื่นทั้งน้อยใหญ่ ให้มาพบปะสื่อทุกแขนงได้พร้อมหน้า 
งานนี้ใครใคร่ถามข้อมูลเรื่องใดๆถาม ตอบหรือไม่อีกเรื่อง ใครใคร่เล่นเกม เล่น เพราะมีเกมหลากหลายซุ้มสร้างสีสันความบันเทิงได้ไม่หยอก ใครใคร่กิน กิน ส่วนใครใคร่ครวญเพลง ก็มีเวทีให้โชว์ลูกคอกันเต็มอิ่มทุกแนวเพลง ปีนี้ ผู้ว่าประสารเลือกเล่นกีฬาโยนโบว์ลิง ในเครื่องวี แทนการโชว์ลูกคอ ดูจากท่าโยนโบว์ล ที่โยกเอียงซ้าย ย้ายมาขวา หน้าจอเครื่องวีแร้น! ท่าสวยแท้ๆ ไม่แพ้มืออาชีพ!!
แว่วๆ ว่างานคืนนั้น อาจารย์ประสาร และผู้บริหาร ธปท.ออกแนวชื่นมื่นออกนอกหน้า มีรอยยิ้มเปื้อนหน้าตลอดเวลา เข้าใจว่าเพราะโล่งอกที่แก้ภาระหนี้กองทุนฟื้นฟูฯ 1.14 ล้านล้านบาท ที่เคยเป็นเผือกร้อนซึ่งคลังโยนมาให้ได้ด้วยดี แถมไม่มีเรื่องหมางใจกับเหล่าแบงเกอร์ด้วย 
พอใครถามถึงหนี้ก้อนนี้ ทำให้หนักใจหรือไม่ อาจารย์ประสารจะตอบเสียงดังฟังชัดว่า “โอ๊ย! เอาอยู่ เศรษฐกิจวันนี้โต 4-5% มีมูลค่าจีดีพี 10 ล้านล้านบาท อนาคต 10-20 ปีข้างหน้า จีดีพีเราอาจจะโตเท่าตัวมูลค่าจีดีพีเพิ่มเป็น 20 ล้านล้านบาท เงินฝาก็เพิ่มขึ้นเท่าตัว ในอนาคตหนี้ก้อนนี้จะเล็กลงเยอะ จิ๊บๆ ไม่มี ม่ห่วงถึงจะเก็บ 0.47% ก็ม่ายเป็นไรเพราะเงินฝากจะเยอะขึ้น” ว้าว! มิน่างานค่ำคืนนี้ถึงชื่นมื่นนัก... เอาอยู่นี่เอง